November | 2012 | Herriemerrie
Wat dink Laviga??
Ekke het so effens gevergeet wat ek hierso dink. 😳 Weet julle dalk? 😈 Enige heksie kan soms iets gevergeet. 😥 Moenie lag nie. 😡
Tannie Damkrefie het my ook huiswerk gegee. 😆 Julle kan vir my enige iets vra en dan sal ek vir julle die waarheid prentjie. 🙄 Nie dat ek 'n heks is wat jok nie.
Die Groot L woord
Tannie Gypsie het my gedare om van die groot liefde in my lewe te vertel.
Dit is nie 'n mooi storie nie, maar op sy beste maar 'n bietjie vaag. 'n Storie van verbode gedagtes en skepe in die nag. Een waar daar geen held of heldin is nie. My groot liefde . . .
Iets wat doodeenvoudig nog nooit gebeur het nie. Ek is bevrees as ek die storie van my grootste liefde sal moet opdis, sal ek dit uit my duim uit moet suig. Dit is bloot iets wat my ontwyk of miskien selfs iets wat ek nie sal erken as dit kaalvoet in die reën met my dans nie.
Ek gee toe dat daar al mans was wat voelers uitgesteek het. Een was selfs dapper genoeg om my pa te wil bel om sy toestemming te vra om my die hof te maak. Dit was in die dae van Mxit. Ek het nie gedink dit was 'n vreeslike oulike gebaar nie. Siende dat hy my die hof wil maak, reken ek dat dit nogal 'n goeie plek is om met my te begin. Ons het 'n paar jaar lank met mekaar gemxit en ons het mekaar selfs ontmoet. Ek het egter nooit aan hom enige beloftes gemaak of enige verwagtinge geskep nie. Ek het geweet dit gaan nooit iets verder as vriendskap – soos in doodonskuldige platoniese vriendskap – ontwikkel nie.
Dit was seker die naaste aan 'n verhouding wat ek ooit was. Die ou was bereid om volgens my reëls te speel en ons het pret gehad. Oor die algemeen soek ek na my tekkies, grou loopgrawe en raak sommer ongeskik as ek agterkom 'n man het planne. Gewoonlik het ek nie planne in dieselfde rigting nie. Ek sal nie daarvan hou om iemand se speelding te wees nie en ek maak nie van ander my speelding om my in die tussentyd te vermaak nie.
Daar was natuurlik ook 'n paar ouens met wie ek nie sou omgee dat iets verder moet ontwikkel nie. Ek sal nou nie sê dat ek verlief op hulle was nie. Eerder dat hulle heel aanvaarbaar was en baie eienskappe gehad het wat ek noodsaaklik in 'n toekomstige eggenoot ag. Amper soos 'n mens iets uit 'n katelogus bestel. Nogtans het ek nooit moeite gedoen om dit na te jaag nie.
Sinies soos ek oor trou is, is ek nie in beginsel teen trou nie. Dit is net bloot iets wat nog nie met my gebeur het nie. Ek kan myself nie regtig in die rol van 'n liefdevolle vrou sien nie. Ek dink ek sal van 'n metgesel hou, maar die metgesel hoef nie noodwendig in my huis of bed te wees nie. Ek soek nie iemand die heeltyd onder my voete nie en sal baie geirriteerd wees as ek daagliks verslag sal moet doen van my kom en gaan.
So waar laat dit my? Seker maar 'n gebore oujongnooi of is singleton die beter woord daarvoor? Bloot net iemand wat die Cupido nooit getref het nie, maar dalk ook iemand wat 'n natuurlike skild teen sy pyle het.
Breinvasbrand: Wat was Romeo en Juliet se vanne?
Breinlosbrand: Ek het eendag iewers gelees die direkte vertaling van Kyu is Seun. Maar Olga is reg dat dit range aandui.
Nadat ek in die afgelope week se Rekord gelees het hoe troetelhonde en -katte soms 'n maaltyd vir Pretoria se dakloses word, was ek eerlik gewalg. Aan die een kant is dit mense wat uit honger gedwing word om die troeteldiere te steel en te slag. Dit vra immers altyd of jy genoeg doen om 'n ander se nood te verlig. As 'n mens is jy tog verplig om ander te help waar jy kan. Aan die ander kant – dit is honde en katte wat hulle eet. Om hond en kat te eet is amper so goed as om mens te eet in my nederige opinie.
Tog moet ek myself afvra hoekom 'n mens so gewalg is deur die idee van kat- en hondvleis? Ek praat nou nie van Kietsie op die bed of Wagter voor jou deur nie. Hulle is immers deel van die huisgesin en dus net so verhewe bo 'n pot is as Boet of Sus. Ons eet tog vark en hoenders, wat netsoos katte en honde omnivore is. Daar is min diere so afgryslik soos 'n hoender. Hoe het katte en honde taboe geword? Siende dat baie kulture wel geen probleem het om dit te eet nie?
Daar is duisende weggooi honde en katte, wat weinig meer nut het as om elke mens wat al ooit eienaarskap oorweeg het se gewete te bewerk. Baie van hulle gaan dood gemaak word, hoekom nie die karkasse beskikbaar stel vir diegene wat bereid is om dit te eet nie? Dan het hulle lewe immers 'n doel gedien. Dit is nou natuurlik as die karkasse wel geskik is vir menslike gebruik.
Hoekom kan honde en katte nie kommersieel verbou word sou daar 'n ontvanklike mark vir hulle wees nie? Dit kan nie wees omdat baba katte en honde te oulik vir 'n bord is nie. Het julle al gesien hoe oulik lammetjies en kalfies is? En hulle word soms juis vanweë die kwaliteit van hulle vleis geslag en hulle vleis kos amper soveel soos 'n hele plaas. Daar is seker geen rede hoekom katte en honde nie onder dieselfde kam geskeer kan word nie?
Behalwe natuurlik nou die goeie ou aanvraag-aanbod stelsel. Ek twyfel sterk of daar 'n mark ontwikkel sal kan word. Ek vir een raak eerder 'n vegatariër as om kat of hondvleis te eet. Dit sal te veel voel soos om mens te eet. As die idee ander aanstaan, sal ek wel nie in hulle pad staan nie. Mits hulle my diere uitlos.
Hoe voel julle daaroor? Sal julle kat of hondvleis eet? Kan dit maar kommersieel verbou word? Is die eet van kat en hondvleis gelykstaande aan die eet van mensvleis? As ons so van die ongewensde diere ontslae gaan raak, is dit net 'n kwessie van tyd voordat dieselfde lot ongewensde mense tref?
Breinvasbrand: Watter land is die grootste uitvoerder van paddas? Soos in om geëet te word?
Breinlosbrand: Ek moes die vraag duideliker gestel het. Sonlig het die antwoord wat ek gesoek het, HF Verwoerd, gegee, maar Olga is heeltemal reg dat die hospitaal in die 90's ook Pretoria Akademies geheet het.